གལ་ཏེ་དགོན་པ་ཞིག་འཛུགས་སྐྲུན་གཟབ་འཆོར་པ་ཞིག་བྱས་ཏེ་དཔལ་འབྱོར་ཆེ་ཆེར་རྒྱས་ཀྱང་།འདུལ་ཁྲིམས་ཉམས་ཏེ་ལོངས་སྤྱོད་ཆེ་ཆེར་རོལ་ཅིང་།གྲྭ་པ་དག་གིས་སྐྱ་མིན་སེར་མིན་གྱི་སྐད་ཆ་ཡ་མ་ཟུང་དང་བྱ་སྤྱོད་ཡ་མ་ཟུང་བཟུང་ན་ནང་ཆོས་ལའང་སུ་ཞིག་གིས་དད་པ་དང་བརྩི་བཀུར་བྱེད།འདུལ་བ་ནི་ནང་ཆོས་ཀྱི་གཞི་རྩའི་སྲོག་ཤིང་ལྟ་བུ་རེད།ལོ་རྒྱུས་སྟེང་གི་ཆོས་སྣུབས་ཀྱི་ལས་འགུལ་འགའ་ཡིས་སློབ་གསོ་བྱས་པ་བཞིན་ནང་ཆོས་དར་མིན་ནི་དངུལ་མང་ཉུང་དང་།གྲྭ་པའི་མང་ཉུང་གིས་མ་ཡིན་ཏེ་གཙོ་བོ་ནི་དགོན་པའི་ནང་གི་འདུལ་ཁྲིམས་ལ་རག་ལས་པ་རེད།ནང་ཆོས་ལ་སྐྱ་བའི་འཇིག་རྟེན་གྱི་ངན་ཆགས་མི་ཞུགས་པ་དང་དར་ཁྱབ་བྱུང་ཆེད་གྲུབ་མཐའ་སོ་སོས་ནང་ཆོས་ཀྱི་གཞི་རྩ་སྲོག་ལྟར་སྲུང་ནས་འདོར་མི་རུང་།